Xalq deputatlari Uychi tumani Kengashining 2021-yil 13-yanvardagi “Uychi tuman hokimining 2012-yil 12-martdagi 217-sonli, 2015-yil 19-noyabrdagi 1140-sonli, xalq deputatlari tuman Kengashining 2020-yil 20-martdagi 14/03-06-sonli, tuman hokimining 202

Namangan viloyati Uychi tumanidagi “Dedamirza Tojiddin” fermer xo‘jaligiga yer maydoni ajratish to‘g‘risidagi qarorlarning xalq deputatlari Uychi tumani Kengashining 2021-yil 13-yanvardagi 86/22-06-sonli qarori bilan bekor qilinganligi holati Senatning Agrar, suv xo‘jaligi masalalari va ekologiya qo‘mitasi tomonidan o‘rganib chiqildi. 
 Aniqlanishicha, Uychi tumani hokimining 2012-yil 12-martdagi 217-sonli qaroriga asosan “Dedamirza Tojiddin” fermer xo‘jaligiga 47,5 gektar yer maydoni ajratilgan hamda 2015-yil 19-noyabrdagi 1140-sonli qarori bilan yer maydoni optimallashtirilib, jami 53,1 gektarni tashkil etgan. 
 Biroq Vazirlar Mahkamasining 2003-yil 30-oktabrdagi 476-sonli qarori bilan tasdiqlangan Yer uchastkalarini fermer xo‘jaliklariga uzoq muddatli ijaraga berish tartibi to‘g‘risidagi nizomga muvofiq taraflar o‘rtasida yer ijara shartnomasi tuzilmagan.
 “Fermer xo‘jaligi to‘g‘risida”gi Qonunning:
 5-moddasida yer uchastkalari berilganda fermer xo‘jaligi o‘z zimmasiga qishloq xo‘jalik ekinlarining hosildorligi (uch yil uchun o‘rtacha yillik hosil hisobida) qonun hujjatlarida belgilangan normativ hosildorlikdan kam bo‘lmasligini ta’minlash majburiyatini olishi, bu majburiyat yer uchastkasini ijaraga olish shartnomasida mustahkamlab qo‘yilishi; 
 7-moddasida fermer xo‘jaligi qonun hujjatlarida belgilangan tartibda davlat ro‘yxatidan o‘tkazilganidan keyin tashkil etilgan deb hisoblanishi hamda uning muassisi yer uchastkasini uzoq muddatli ijaraga olish to‘g‘risida shartnoma tuzishi; 
 11-moddasida esa yer uchastkasini ijaraga olish shartnomasi fermer xo‘jaligining boshlig‘i va tuman hokimi tomonidan imzolanishi belgilangan.
 Yer kodeksining 36-moddasiga muvofiq:
 yer uchastkasidan oqilona foydalanilmaganda, bu qishloq xo‘jaligiga mo‘ljallangan yerlar uchun hosildorlik darajasi uch yil mobaynida normativdan (kadastr bahosiga ko‘ra) past bo‘lganda butun yer uchastkasiga yoki uning bir qismiga egalik qilish huquqi yoxud undan doimiy yoki muddatli foydalanish huquqi, shuningdek yer uchastkasini ijaraga olish huquqi bekor qilinishi mumkin;
 tomonlar o‘rtasida nizo mavjud bo‘lganda yer uchastkasiga egalik qilish huquqini yoki yer uchastkasidan doimiy yoxud vaqtincha foydalanish huquqini bekor qilish belgilangan tartibda sud tomonidan amalga oshiriladi.
 Shunga qaramasdan, amaldagi qonunchilikka zid ravishda tuman hokimining 2012-yil 12-martdagi 217-sonli hamda 2015-yil 19-noyabrdagi 1140-sonli “Dedamirza Tojiddin” fermer xo‘jaligiga yer maydoni ajratish to‘g‘risidagi qarorlari xalq deputatlari tuman Kengashining 2021-yil 13-yanvardagi qaroriga asosan bekor qilingan. 
 “Fermer xo‘jaligi to‘g‘risida”gi Qonunning 29-moddasiga muvofiq davlat fermer xo‘jaliklarining huquqlariga rioya etilishini va qonuniy manfaatlari himoya qilinishini kafolatlaydi. Davlat organlari fermer xo‘jaliklarini rivojlantirish va mustahkamlashga ko‘maklashishlari shart. 
 Shu bilan birga, o‘rganishlar natijasida Namangan viloyati prokuraturasi, viloyat qishloq xo‘jaligi boshqarmasi, Uychi tumani adliya bo‘limi hamda Fermer, dehqon xo‘jaliklari va tomorqa yer egalari viloyat kengashi vakillarining taqdim etgan ma’lumotlarida ham mazkur masala yuzasidan qabul qilingan hujjatlarda qonunchilik talablari buzilganligi qayd etilgan.
 Yuqorida bayon etilganlarni inobatga olib, “O‘zbekiston Respublikasi Oliy Majlisi Senatining Reglamenti to‘g‘risida”gi O‘zbekiston Respublikasi Qonunining 302-moddasiga muvofiq O‘zbekiston Respublikasi Oliy Majlisining Senati qaror qiladi:
 1. Xalq deputatlari Uychi tumani Kengashining 2021-yil 13-yanvardagi “Uychi tuman hokimining 2012-yil 12-martdagi 217-sonli, 2015-yil 19-noyabrdagi 1140-sonli, xalq deputatlari tuman Kengashining 2020-yil 20-martdagi 14/03-06-sonli, tuman hokimining 2020-yil 25-martdagi 222-sonli qarorlarini qayta ko‘rib chiqish to‘g‘risida”gi 86/22-06-sonli qarori qonunchilikka zid deb topilsin va bekor qilinsin. 
 2. Ushbu Qarorning ijrosini nazorat qilish Senatning Agrar, suv xo‘jaligi masalalari va ekologiya qo‘mitasi (B. Tajiyev) zimmasiga yuklansin. 
 3. Mazkur Qaror manfaatdor tomonlarga yuborilsin.
 4. Ushbu Qaror qabul qilingan kundan e’tiboran kuchga kiradi.